Valokuva K-beauty Exposta Koreassa. Kuvassa on ihmisiä tutkimassa tapahtuman kosmetiikkatarjontaa.K-beauty Expo Korea -tapahtuma Etelä-Koreassa.
**Korealainen kosmetiikka** eli K-beauty tarkoittaa Etelä-Koreassa valmistettua kosmetiikkaa. Kansainvälisesti käytetty termi "K-beauty" tulee sanoista Korean beauty. Suomessa aiheesta puhutaan yleensä joko sen kansainvälisellä termillä tai vain korealaisena kosmetiikkana.

K-beauty tunnetaan sen monipuolisista ihonhoitotuotteista sekä monivaiheisista ihonhoitorutiineista. Korealainen ihonhoito perustuu ongelmien ennaltaehkäisyyn eikä vain niiden hoitamiseen. Sen tavoitteena on saada hyvin kosteutettu ja virheetön iho, joka saavutetaan erilaisilla tuotteilla ja rutiineilla.

Korealainen kosmetiikka on suosittua sekä sen kotimaassa Etelä-Koreassa että ulkomailla. Vuonna 2021 Etelä-Korea oli maailman viidenneksi suurin kosmetiikan viejä. Korealaisen kosmetiikan maailmanvalloitus on liitetty *Hallyu*-ilmiöön, joka tarkoittaa korealaisen kulttuurin, kuten esimerkiksi K-pop -musiikin, tv-sarjojen tai muodin, viemistä ulkomaille. *Hallyu* on kiinankielinen sana, joka tarkoittaa korealaista aaltoa. Tämän lisäksi K-beauty tuotteet mielletään sekä laadukkaiksi että edullisiksi, mikä lisää niiden suosiota.

Kosmetiikkateollisuus Etelä-Koreassa
------------------------------------

Korealaiseen kulttuuriin kuuluu tarkat kauneusihanteet, jotka voivat vaikuttaa elämässä menestymiseen. Ulkonäkö voi vaikuttaa esimerkiksi työpaikan saantiin. Vallitsevien kauneusihanteiden vuoksi kauneusleikkaukset ovat alati kasvava ala Etelä-Koreassa. Kauneusihanteet vaikuttavat myös kosmetiikan suosioon, mikä on johtanut kosmetiikkayritysten väliseen kiihkeään kilpailuun. Etelä-Koreassa ihonhoitotuotteita käyttävät sekä naiset että miehet ja he ovat tarkkoja tuotteiden laadusta. He ovat myös valveutuneita kuluttajia, jotka tietävät paljon tuotteiden koostumuksista. Kaikki tämä lisää yritysten tarvetta kehittää jatkuvasti uusia ja parempia tuotteita.

Nopeasti ja innovatiivisesti kehittyvä kosmetiikkateollisuus on tehnyt Etelä-Koreasta kosmetiikan edelläkävijän. Korealaisen kosmetiikan menestyksestä otetaan myös mallia. Esimerkiksi korealaista alkuperää olevat BB-voiteet ja tyynymeikkivoiteet ovat päätyneet myös muiden maiden kosmetiikkayritysten valikoimiin. Tämän lisäksi jotkin länsimaalaiset brändit myös kehittävät ja valmistavat tuotteitaan Etelä-Koreassa.

Etelä-Korea kuuluu kauneusteollisuuden top 10 kärkimaihin. Vuonna 2021 yli puolet Etelä-Korean kosmetiikkaviennistä meni Kiinaan. Maan vienti lisääntyi samana vuonna myös Yhdysvalloissa, Japanissa, Ranskassa ja Isossa-Britanniassa.

Korealainen ihonhoito
---------------------

Korealaisen ihonhoidon tavoitteena on mahdollisimman virheetön iho. Ihon ongelmat pyritään ennaltaehkäisemään jo ennen niiden ilmenemistä. Ihonhoidolla pyritään myös ylläpitämään ihon kosteustasapainoa. Hyvin kosteutettu iho näyttää heleämmältä ja nuorekkaammalta, sillä se voi häivyttää juonteita. Näiden tavoitteiden saavuttamisen keskiössä ovat aamuisin ja iltaisin tehtävät ihonhoitorutiinit. Tyypillinen illalla tehtävä ihonhoitorutiini voi sisältää kymmenen vaihetta, jotka ovat: öljypohjainen puhdistusaine, vesipohjainen puhdistusaine, kuorinta, kasvovesi, essence-hoitoneste, seerumi, kangasnaamio, silmänympärysvoide, kosteusvoide ja yönaamio. Rutiinit voivat olla myös lyhyempiä tai pidempiä riippuen siitä millaista hoitoa iho tarvitsee.

Korealaisissa ihonhoitotuotteissa käytetään monipuolisesti erilaisia ainesosia. Jotkin ainesosat voivat olla sellaisia, joita käytetään länsimaisissa tuotteissa vähäisin määrin kuten esimerkiksi etanaseerumi. Etanaseerumi on suosittu ainesosa korealaisissa anti-age -tuotteissa sen ihoa korjaavan ja uudistavan vaikutuksen vuoksi. Myös luonnollisia ainesosia kuten vihreä tee, hunaja, aloe vera, papaija ja avokado käytetään paljon. Muita käytössä olevia vaikuttavia ainesosia ovat muun muassa AHA ja BHA -hapot, rohtosammakonputki, C-vitamiini, gingseng, hyaluronihappo, keramidit, kollageeni, niasinamidi ja teepuu.

Lähteet
-------

1. ↑  K-Beauty: Everything You Wanted To Know About Korean Beauty, Explained *mindbodygreen*.  6.4.2018. Viitattu 10.5.2023. (englanniksi)
2. 1 2 3 4  Miksi korealaista kosmetiikka kannattaa käyttää? *Oletkaunis.fi*. Viitattu 10.5.2023.
3. 1 2 3 4 5 6  Why Korean Beauty & Skin Care Is So Popular? *K Beauty World*. Viitattu 10.5.2023. (englanniksi)
4. 1 2 3 4 5 6  Virve Fredman: Miksi korealainen kosmetiikka on niin suosittua? *Virve Fredman | Ostolakossa-blogi*.  23.11.2019. Viitattu 10.5.2023.
5. ↑  K. E. D. Global: Korea exports hit record to top $640 bn in 2021 *KED Global*. Viitattu 10.5.2023. (englanniksi)
6. 1 2 3 4  Sue: K-Beauty is Taking Over the Global Skin Care Industry *Seoulz*.  16.4.2023. Viitattu 10.5.2023. (englanniksi)
7. 1 2 3 4 5  K-Beauty: How did Korea make its mark in the world of cosmetics? *Premium Beauty News*. Viitattu 10.5.2023. (englanniksi)
8. ↑  Wendy Wang: Korean Beauty Standards Explained in 2023 (Complete Guide) *thevou.com*.  11.4.2023. Viitattu 10.5.2023. (englanniksi)
9. ↑  Virve Fredman: Miksi eteläkorealaisilla on pakkomielle kauneuteen? *Virve Fredman | Ostolakossa-blogi*.  11.10.2017. Viitattu 10.5.2023.
10. 1 2 3 4 5  Korealainen kosmetiikka -tietopaketti *Bearel*. Viitattu 10.5.2023.
11. ↑  1: South Korea - Cosmetics *www.trade.gov*. Viitattu 10.5.2023. (englanniksi)
12. ↑  Sue: Korean Cosmetic Industry - Complete Overview of the K-Beauty Market *Seoulz*.  28.3.2022. Viitattu 10.5.2023. (englanniksi)
13. ↑  Virve Fredman: Tällaista ihoa korealaisella ihonhoidolla tavoitellaan *Virve Fredman | Ostolakossa-blogi*.  11.6.2018. Viitattu 10.5.2023.
14. ↑  Virve Fredman: Korealainen, 10-vaiheinen ihonhoitorutiini | Virve Fredman *Virve Fredman | Ostolakossa-blogi*.  14.10.2016. Viitattu 10.5.2023.
15. ↑  Bearel: Korealaisen ihonhoidon ABC: tätä termit tarkoittavat *Bearel*.  18.8.2021. Viitattu 10.5.2023.